b'\n_START_ARTICLE_\nUrho Kekkonen taiteessa ja populaarikulttuurissa\n_START_PARAGRAPH_\nUrho Kekkonen, Suomen tasavallan kahdeksas presidentti, on ollut usein aiheena suomalaisessa taiteessa ja populaarikulttuurissa.\n_START_SECTION_\nKuva- ja sanataiteessa\n_START_PARAGRAPH_\nUrho Kekkonen teki Kimmo Pyyk\xc3\xb6n ateljeessa reliefin Niin on jos silt\xc3\xa4 n\xc3\xa4ytt\xc3\xa4\xc3\xa4 kev\xc3\xa4\xc3\xa4ll\xc3\xa4 1975. Samalla h\xc3\xa4n teki my\xc3\xb6s omakuvan, joka koostui leip\xc3\xa4lapiosta ja hevosen kuolaimista._NEWLINE_Suomalaisessa taiteessa ja populaarikulttuurissa Kekkosta on k\xc3\xa4sitelty runsaasti. T\xc3\xa4st\xc3\xa4 ovat esimerkkej\xc3\xa4 jo Kekkosen presidenttikaudella Kari Suomalaisen monet pilapiirrokset, ja Kekkosesta julkaistiin my\xc3\xb6s kaskukirjoja jo h\xc3\xa4nen presidenttin\xc3\xa4 ollessaan. Niist\xc3\xa4 ensimm\xc3\xa4inen oli Pentti Huovisen, Eino S. Revon ja Olavi Hurmerinnan vuonna 1966 ilmestynyt Kekkoskaskut. My\xc3\xb6hempi\xc3\xa4 kulttuurituotteita ovat muiden muassa Jari Tervon romaani Myyr\xc3\xa4 ja Karo H\xc3\xa4m\xc3\xa4l\xc3\xa4isen kirjoittama kohteensa nime\xc3\xa4 kantava satiiri._NEWLINE_Rockyhtye Suomen Talvisota 1939\xe2\x80\x931940:n tunnetuin kappale oli \xe2\x80\x9dKekkonen-rock\xe2\x80\x9d (1970). Kekkonen on ollut aiheena my\xc3\xb6s Sleepy Sleepers -yhtyeen useissa kappaleissa ja kokoelma-albumilla Kekkonen. Viihdetaiteilija Jope Ruonansuu imitoi Kekkosta Me Hirvi\xc3\xb6t -albumillaan ja on tehnyt h\xc3\xa4nest\xc3\xa4 kertovan kappaleen \xe2\x80\x9dKekkonen tulee kuin ukkonen\xe2\x80\x9d. Sir Elwoodin hiljaiset v\xc3\xa4rit -yhtye on tehnyt Kekkosesta kappaleen nimelt\xc3\xa4 \xe2\x80\x9dKekkonen\xe2\x80\x9d, jossa Juha Lehti laulaa Kekkosen ajan Suomesta. El\xc3\xa4kel\xc3\xa4iset-huumoriyhtyeen suomennos Simon & Garfunkel -lauluduon "Mrs. Robinson" -kappaleesta sai suomalaiseksi nimekseen \xe2\x80\x9dMuistolles, Urho Kekkonen\xe2\x80\x9d. Sarjakuvissa Kekkosta on k\xc3\xa4sitellyt muiden muassa Matti Hagelbergin sarjakuvateos Kekkonen._NEWLINE_Ilmajoen Musiikkijuhlat tuotti 2013\xe2\x88\x922014 Kekkos-oopperan, jonka s\xc3\xa4velsi Uljas Pulkkis. Libreton kirjoitti Lasse Lehtinen.\n_START_SECTION_\nElokuvissa ja televisiosarjoissa\n_START_PARAGRAPH_\nKekkonen on keskeinen henkil\xc3\xb6 Arvo Salon vuonna 1986 televisioon kirjoittamassa kolmiosaisessa laulun\xc3\xa4ytelm\xc3\xa4ss\xc3\xa4 Vallan miehet. Vuonna 1987 valmistuneessa Matti Kassilan ohjaamassa elokuvassa J\xc3\xa4\xc3\xa4hyv\xc3\xa4iset presidentille esiintyy Tarmo Mannin n\xc3\xa4yttelem\xc3\xa4 presidentti, joka n\xc3\xa4ytt\xc3\xa4\xc3\xa4 ulkoisesti Kekkoselta. Jari Alakoskela on ohjannut vuonna 1998 lyhytelokuvan Kekkonen. Vuonna 2013 valmistunut Marja Pyyk\xc3\xb6n ohjaama elokuva Kekkonen tulee! kertoo Kekkosen vierailua odottavista pienen lappilaiskyl\xc3\xa4n asukkaista._NEWLINE_Vuonna 2008 tehty kuusiosainen televisiosarja Piru ja peijooni kuvaa dramatisoidusti Kekkosen kulissientakaista vallank\xc3\xa4ytt\xc3\xb6\xc3\xa4 sek\xc3\xa4 erityisesti h\xc3\xa4nen yhteisty\xc3\xb6t\xc3\xa4\xc3\xa4n Viktor Vladimirovin kanssa._NEWLINE_Kekkonen on n\xc3\xa4hty ohimennen my\xc3\xb6s useissa muissa menneisyyteen sijoittuvissa suomalaisissa elokuvissa ja sarjoissa.'